Петя Дубарова
Горски свят

chitanka.info

Обръщат цветята засмени лица,

кълвачът зачуква със клюна си чук,

разперва славейчето нежни крилца,

и цъфва във утрото пролетен звук.

Кресливата сврака-клюкарка за миг

гората обхожда, шумяща с пера,

разказва навред тържествуваща с вик

що става във тази зелена гора.

Лисица лукава приглажда кожух

и точи зъбите си бързо вълкът,

а пиленца голи в гнездото от пух

писукат: „Как весел навред е светът!“

Юни 1974 г.

Издание:

Петя Дубарова, „Лястовица. Стихове и разкази“, С. 1987

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.